Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2019/C 402/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„CAPPERO DELLE ISOLE EOLIE“

EU št.: PDO-IT-02395 – 15.3.2018

ZOP (X) ZGO ( )

1. Ime

„Cappero delle Isole Eolie“

2. Država članica ali Tretja Država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Zaščitena označba porekla „Cappero delle Isole Eolie“ se nanaša na „kapre“, tj. cvetne popke, in „plodove kaprovca“, tj. sadeže, botanične vrste Capparis spinosa, podvrste spinosa in podvrste inermis, vključno z biotipi Nocellara, Nocella in Spinoso di Salina, ki se na trg dajejo „v morski soli“ ali „v slanici“.

Kapre in plodovi kaprovca z ZOP „Cappero delle Isole Eolie“ morajo imeti ob dajanju na trg naslednje značilnosti:

— čvrsto teksturo,

— okroglo ali rahlo sploščeno obliko z izrazitim vrhom,

— gladko površino,

— zeleno do gorčično barvo z vijoličnimi črtami,

— nobene vidne tuje snovi,

— velikost vsaj 4 mm za kapre,

— velikost največ 20 mm za plodove kaprovca,

— okus: intenziven in oster,

— vonj: aromatičen, močen, brez sledi plesni ali tujih vonjav,

— trpežnost pri ravnanju s proizvodi,

— najmanj 6‐odstotno vsebnost oleinske kisline.

3.3 Krma (samo za proizvode živalskega izvora) in surovine (samo za predelane proizvode)

Proizvodu „Cappero delle Isole Eolie“ v morski soli se doda morska sol v naravni obliki in v različnih deležih, proizvodu „Cappero delle Isole Eolie“ v slanici pa morska sol v vodni raztopini (25 kg morske soli, raztopljene v 75 litrih vode).

3.4 Posebne faze proizvodnje, ki jih je treba izvajati na opredeljenem geografskem območju

Kapre in plodove kaprovca z ZOP „Cappero delle Isole Eolie“ je treba obirati, zoriti (v slanici ali morski soli) in izbirati na opredeljenem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Kapre in plodove kaprovca z ZOP „Cappero delle Isole Eolie“, ki bodo dani na trg, je treba pakirati na opredeljenem območju, in sicer:

(a) „v morski soli“ v vsebnike različnih velikosti in iz različnih materialov;

(b) „v slanici“ v vsebnike različnih velikosti in iz različnih materialov.

Kapre in plodove kaprovca z ZOP „Cappero delle Isole Eolie“ je treba pakirati na opredeljenem območju proizvodnje, da se zagotovi ohranitev značilnosti proizvoda. Pri pakiranju se proizvod vzame iz posod za zorenje in zapakira, pri čemer se mu doda ustrezna količina soli ali slanice, kot je ustrezno. Sol ali slanico dodajo lokalni gospodarski subjekti. Ključni za zagotovitev značilnosti proizvoda pri kaprah in plodovih kaprovca v potrošniških pakiranjih sta prava količina in pravilna koncentracija soli. Vsaka napaka pri predelavi v tej fazi bi spodbudila začetek procesov propadanja celic, zaradi česar bi se zmanjšala čvrstost proizvoda in poslabšala njegova posebna kakovost.

3.6 Posebna pravila za označevanje proizvoda, za katerega se uporablja registrirano ime

Embalaža mora poleg informacij in logotipa EU, določenih z veljavno zakonodajo, vključevati tudi logotip „Cappero delle Isole Eolie“, kot je prikazan spodaj. Na etiketi morata biti navedeni ime otoka, na katerem se proizvod prideluje, in ime proizvajalca.

4. Jedrnata opredelitev geografskega območja

Geografsko območje proizvodnje in pakiranja proizvoda z zaščiteno označbo porekla (ZOP) „Cappero delle Isole Eolie“ zajema celotno upravno ozemlje občine Lipari, vključno z otoki Lipari, Vulcano, Filicudi, Alicudi, Panarea in Stromboli, ter občin Santa Marina Salina, Malfa in Leni na otoku Salina v pokrajini Messina.

5. Povezava z geografskim območjem

Posebna narava proizvoda z ZOP „Cappero delle Isole Eolie“ je povezana s kombinacijo naravnih dejavnikov, kot so podnebje, vsebnost vlage v tleh in zemljišča, ter človeških dejavnikov, ki so oblikovali metode dela in proizvodnje pri gojenju kaprovcev na Eolskih otokih.

Območje, na katerem se gojijo kapre in plodovi kaprovca z ZOP „Cappero delle Isole Eolie“, je popolnoma ločeno od območij gojenja kaprovcev drugje v regiji. Kaprovci rastejo in zorijo na tleh vulkanskega izvora, ki so zaradi visoke vsebnosti mineralov in svoje teksture odlična za kmetovanje.

Vulkanska tla Eolskih otokov, za katera je značilna lahka tekstura z visoko vsebnostjo plovca, peska in pogosto kamnov, omogočajo prosto gibanje zraka in vode ter so idealna podlaga za asimilacijo hranilnih snovi in vode.

Številni makro- in mikroelementi, ki se hitro asimilirajo, v tleh prispevajo k boljšemu pridelku kaprovcev, medtem ko je zaradi vsebnosti kalcija struktura tkiv, zlasti celičnih sten in membran, odpornejša, zaradi česar so cvetni popki (kapre) in sadeži (plodovi kaprovca) čvrsti in kompaktni.

Okoljske razmere, za katere je zaradi mikrootoške lege proizvodnega območja značilna še posebno visoka vlažnost (ob toplejših in sončnih poletnih dnevih približno 50‐odstotna vlaga podnevi ter izredno visoka več kot 90‐odstotna vlaga ponoči), so razlog za pogost pojav „skritega dežja“.

Ta pojav rastlinam, ki se gojijo na suhih območjih brez namakanja, zagotavlja pomemben dodatni vir vode v obliki rose, ki je bistven za absorpcijo mikro- in makrohranilnih snovi iz tal ter optimalni razvoj rastline brez vodnega stresa.

Ker rastline ne doživljajo vodnega stresa ter pravilno absorbirajo mikro- in makrohranilne snovi, zlasti kalcij v vodi, je struktura celičnih membran odpornejša, zaradi česar tako cvetni popki (kapre) kot tudi sadeži (plodovi kaprovca), ki rastejo na Eolskih otokih, pridobijo določeno čvrstost in so torej pri predelavi še posebno odporni.

Poleg tega je primerjalna kemijska analiza pokazala, da je zaradi vpliva številnih dejavnikov, povezanih s tlemi in podnebjem, vsebnost oleinske kisline več kot 90‐odstotna; to proizvodom z ZOP „Cappero delle Isole Eolie“ daje njihov intenzivni in ostri okus.

Še ena značilnost proizvoda „Cappero delle Isole Eolie“ je vijoličasta črta, ki izhaja iz izbora rastlin, ki ga izvajajo kmetje z Eolskih otokov.

Človeška roka je prispevala k izboru edinstvenih kultivarjev kaprovca, ki so značilni za območje. Nenehen izbor rastlin in stalno razmnoževanje rastlin s potaknjenci sta omogočila razvoj te značilnosti, ki je pri kaprah drugega porekla ni mogoče najti.

Vešče roke Eolcev skrbno izberejo potaknjence, ki izvirajo izključno z matičnih rastlin, ki so jih kmetje vzgojili skozi leta.

Te matične rastline, ki so se skozi stoletja ohranjale z razmnoževanjem s potaknjenci, z leti pa so se prilagodile ugodni mikroklimi in talnim razmeram na opredeljenem območju, so zdaj praktično brezmejen vir potaknjencev, ki jih je mogoče v času obrezovanja prodati tistim, ki želijo začeti gojiti kaprovce.

Vir rastlinskega razmnoževalnega materiala je torej eden od glavnih vidikov, ki jih je treba upoštevati pri proizvodnji proizvodov z ZOP „Cappero delle Isole Eolie“.

Kombinacija edinstvenih talnih in podnebnih razmer ter tradicionalni način gojenja kaper in plodov kaprovca z ZOP „Cappero delle Isole Eolie“ predstavljata vzročno in neločljivo povezavo med geografskim območjem in značilnostmi proizvoda.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na naslednji povezavi:

https://www.politicheagricole.it/flex/cm/pages/ServeAttachment.php/L/IT/D/c%252F3%252Fa%252FD.85d4f26b54355e413d8d/P/BLOB%3AID%3D3335/E/pdf

ali neposredno na domači strani ministrstva za kmetijstvo, prehrano, gozdarstvo in turizem (www.politicheagricole.it), kjer izberete „Qualità“, nato „Prodotti DOP IGP e STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.